Sewe vas ná beskadiging van staatseiendom; aanval op polisie | Maroela Media
Sewe verdagtes is Vrydag in hegtenis geneem vir die kwaadwillige beskadiging van staatseiendom in die Elukwatini-gebied naby Badplaas in Mpumalanga. Dit volg nadat polisiebeamptes deur 'n skare van ongeveer 30 mense aangeval is.
Volgens brig. Leonard Hlathi, woordvoerder van die polisie, was die blitspatrollie omstreeks 21:45 besig met 'n operasie by 'n plaaslike drankwinkel toe die skare die polisie omring en met klippe en leë bierbottels bestook het. 'n Staatsvoertuig is in die proses ernstig beskadig.
Een van die polisiebeamptes is ook beseer. Hy kon daarin slaag om weg te kom en 'n waarskuwingskoot af te vuur.
Hlathi sê sewe verdagtes tussen 18 en 23 jaar oud is in hegtenis geneem en sal na verwagting Maandag in die Eerstehoek-landdroshof in Elukwatini verskyn op aanklagte van kwaadwillige saakbeskadiging en die aanranding van 'n polisiebeampte.
Lt.genl. Mondli Zuma, die provinsiale polisiekommissaris, het 'n waarskuwing uitgereik aan diegene wat die polisie aanval. "'n Aanval op 'n polisiebeampte is 'n aanval op die staat. Sulke gedrag kan nie geduld word nie," sê Zuma.
Daar sal na verwagting nóg verdagtes in hegtenis geneem word namate die ondersoek voortgaan.
Shame. Die staat moet daai bakkie maar net vervang.
'n Aanval op die gewone burger van die land is ook 'n aanval op die staat. Die staat is onderdanig aan die burgers, nie anders om nie. Helo, ons bly in 'n republiek…..
Badplaas is naby genoeg aan Belfast om my te laat vra…. Was enige van die twintig moordenaars van Pierre se Necker al aangekeer. Hulle was ook op video afgeneem.
Die tyd het aangebreek dat persone wat skade aan staatseiendom veroorsaak aanspreeklik gehou word vir die koste van skade. Indien hul nie kan betaal moet hul gemeenskapsdiens verrig.